**Hotel Chelsea** on tunnettu taiteilijoiden, muusikoiden ja kirjailijoiden asuttama hotelli New Yorkissa. Se sijaitsee 23rd Streetillä Seventh ja Eight Avenuen välissä.

Hotelli ottaa vastaan uusia vieraita mutta on pääasiallisesti tunnettu pitkäaikaisista asukkaistaan, niin aikaisemmista kuin nykyisistä. Hotelli on aina toiminut taiteellisen ja boheemin toiminnan keskuksena, ja se sisältää myös paljon entisten asukkaittensa jälkeensä jättämiä taideteoksia. Chelsea kuuluu New Yorkin kulttuuriperinnöltään tärkeisiin rakennuksiin.

Itse rakennus valmistui vuonna 1883 yksityisasuntolaksi, joka avasi ovensa vuonna 1884. Siihen aikaan Chelsea, kuten sen lähiympäristökin, oli aivan New Yorkin suositun teatterialueen sydämessä. Muutaman vuoden sisällä teatterit muuttivat kuitenkin muualle, ja asuntolan taloudelliset paineet alkoivat kasvaa. Rakennus myytiin uudelle omistajalle vuonna 1905 ja avattiin hotellina.

Chelseassa Sex Pistols -yhtyeen basisti Sid Viciousin epäillään puukottaneen tyttöystävänsä Nancy Spungenin.

Hotelli pantiin myyntiin lokakuussa vuonna 2010. Omistajiin kuuluva ja sitä 50 vuotta johtanut Stanley Brad oli vielä helmikuussa vuonna 2011 halukas ostamaan hotellin, mutta hän on sittemmin luopunut ajatuksesta. Heinäkuussa vuonna 2011 hotelli suljettiin korjaustöitä varten määrittelemättömäksi ajaksi.

Hotel Chelsean tunnettuja asukkaita
-----------------------------------

Hotel Chelsean julkisivua
Hotel Chelsean portaikkoa
### Kirjailijat

Olemassaolonsa aikana Hotel Chelseassa on asunut tunnettua kirjailijoita ja runoilijoita, esimerkiksi Mark Twain, O. Henry, Dylan Thomas, Arthur C. Clarke, William S. Burroughs, Gregory Corso, Leonard Cohen, Arthur Miller, Quentin Crisp, Gore Vidal, Tennessee Williams, Allen Ginsberg, Brendan Behan, Robert Oppenheimer*lähde?*, Jean-Paul Sartre ja Simone de Beauvoir.

### Näyttelijät ja elokuvaohjaajat

Hotellissa on ollut myös useiden elokuva-alan ihmisten koti, kuten Stanley Kubrickin, Miloš Formanin, Lillie Langtryn, Ethan Hawken, Dennis Hopperin, Uma Thurmanin ja Jane Fondan.

### Muusikot

Hotellin historiaa ovat värittäneet myös monet siellä viihtyneet musiikki-ihmiset, kuten Patti Smith, Virgil Thomson, Dee Dee Ramone, Henri Chopin, John Cale, Édith Piaf, Bob Dylan, Janis Joplin, Jimi Hendrix, Sid Vicious, Jobriath, Rufus Wainwright sekä Anthony Kiedis. Vuoden 2003 huhtikuussa The Libertines -yhtyeen jäsenet Pete Doherty ja Carl Barât nauhoittivat Chelseassa alkuperäiset "Babyshambles" -sessiot.

### Taidemaalarit

Hotellissa on myös esillä ja kokoelmissaan töitä useilta siellä asuneilta taiteilijoilta. Heidän joukossaan ovat muun muassa Brett Whiteley, Christo, Richard Bernstein, Robert Mapplethorpe, Frida Kahlo, Diego Rivera, Robert Crumb, Jasper Johns, Claes Oldenburg, Vali Myers ja Henri Cartier-Bresson.

### Andy Warholin supertähdet

Chelsea yhdistetään usein myös Warholin supertähtiin. Heistä Chelseassa ovat asuneet ainakin Viva, Ultra Violet, Holly Woodlawn, Brigid Berlin, Andrea Feldman, Nico, Paul America, ja Edie Sedgwick, joka kerran melkein sytytti koko hotellin palamaan nukahdettuaan huoneessaan savuke kädessä.*lähde?*

Kulttuuriset viittaukset
------------------------

### Elokuvat

Hotellissa on kuvattu muun muassa elokuvat

* Andy Warholin *Chelsea Girls* (1966), jossa esiintyy hänen supertähtiään
* Alex Coxin *Sid & Nancy* (1986)
* Jon Bon Jovin musiikkivideo *Midnight in Chelsea*
* Hotellin nykyisen asukkaan Ethan Hawken elokuva *Chelsea Hotel* (2001)
* *Pie in the Sky: the Brigid Berlin Story* (2002)
* *The Interpreter* (2005)

### Musiikki

* Leonard Cohenin laulu "Chelsea hotel #2" vuodelta 1974 albumilta *New Skin for the Old Ceremony*
* Joni Mitchellin laulu "Chelsea Morning"
* Nicon laulu "Chelsea Girls"

Lähteet
-------

1. ↑  History Hotel Chelsea.  Arkistoitu 5.4.2009. Viitattu 3.4.2011. (englanniksi)
2. ↑  Sinimaaria Kangas: Jännittävä yö vanhalla veripaikalla.  *Helsingin Sanomat*, 1.4.2011, s. D2. Artikkelin verkkoversio.  (Arkistoitu – Internet Archive)
3. ↑  Kulttihotelli Chelsea myydään Yle.fi. Viitattu 20.10.2010.
4. ↑  Chelsea hero New York Post.  Arkistoitu 26.3.2011. Viitattu 3.4.2011. (englanniksi)
5. ↑  Aleks Segal: Hotel Chelsea May Soon See a Condo Conversion newyork.nearsay.com. Viitattu 3.4.2011. (englanniksi)
6. ↑  A Last Night Among the Spirits at the Chelsea Hotel  31.7.2011. NY Times. Viitattu 19.7.2014.

Aiheesta muualla
----------------

* Kuvia tai muita tiedostoja aiheesta **Hotel Chelsea** Wikimedia Commonsissa

* Hotel Chelsean viralliset sivut
* Where The Walls Still Talk *Vanity Fair*